**Norsk Studentunion** (**NSU**) (etablert som **Norsk Studentsamband** 1936) var en nasjonal sammenslutning av studentdemokratiene ved landets seks universiteter og seks vitenskapelige høgskoler. NSU var en nasjonal studentunion som kan sammenlignes med The National Union of Students (NUS) i Storbritannia. Organisasjonen var partipolitisk uavhengig og arbeidet for å ivareta studentenes faglige, sosiale og økonomiske interesser og rettigheter. Organisasjonen ble oppløst 22. april 2010, gjennom sammenslåing med Studentenes landsforbund.

Historikk
---------

Norsk Studentsamband ble dannet i 1936 av studentene i Oslo, Bergen, Trondheim og Ås. I starten hadde organisasjonen en tett knytning til studentsamskipnadene; lokale bolig- og velferdsorganisasjoner innstiftet første gang av Kristian Ottosen ved Universitetet i Oslo. Organisasjonen skiftet navn i 1964 til Norsk Studentunion, da tidligere president i ANSA (Association of Norwegian Students Abroad), Erik Hoff, tok over som leder. ANSA ble på dette tidspunkt medlem i NSU, men ble i 1968 meldt ut av daværende president Trygve Hegnar. 

NSU har vært en viktig stemme for studentbevegelsen og har hatt stor innvirkning på norsk utdanningspolitikk. Organisasjonen arbeider først og fremst med politisk påvirkning overfor norske myndigheter og utdanningsinstitusjoner. NSU har også vært med å danne viktige studentorganisasjoner som Studentenes og Akademikernes Internasjonale Hjelpefond (SAIH) og International Students' Union (ISU).

Landstinget var det øverste organet i NSU og et landsstyre møttes fem ganger i året. Et arbeidsutvalg bestående av fem heltidstillitsvalgte valgt på landstinget ivaretok den daglige driften, sammen med et sekretariat på fire. Tillitsvervene i arbeidsutvalget var leder, organisasjons- og likestillingsanvarlig, internasjonalt ansvarlig, fagpolitisk ansvarlig og velferds- og studiefinansieringsansvarlig. Alle studenter ved NSUs medlemsinstitusjoner kunne stille til valg. Organisasjonens siste leder var Anne Karine Nymoen (2009–2010) fra Norges teknisk-naturvitenskapelige universitet. 

### Ny studentorganisasjon

Norsk Studentunion og Studentenes Landsforbund hadde i flere år arbeidet for å utvikle et grunnlag for sammenslåing av de to studentorganisasjonene. Etter sammenslåingen av Universitetsrådet og Høgskolerådet til Universitets- og høgksolerådet (UHR), forsøkte de to studentorganisasjonene å gjøre det samme. Men ved NSUs landsting i 2002 stemte et tilstrekkelig stort mindretall mot sammenslåing og forslaget falt. En ny sammenslåingsprosess ble startet i 2005, men da sa Studentenes landsforbund nei i 2006. I 2009 ble sammenslåing av NSU og StL godtatt av organisasjonene, på tredje forsøk. 22. - 25. april 2010 ble stiftelsesmøte for den nye, samlede studentorganisasjonen i Norge, Norsk Studentorganisasjon arrangert. Kronprins Haakon Magnus deltok på stiftelsesmøtet.

### Medlemmer

* NSU Bergen
* Studentparlamentet – NSU Oslo
* Studentstyret ved UMB – NSU Ås
* Studentorganisasjonen ved Universitetet i Stavanger
* Studenttinget NTNU
* NSU-Høyskolene
* Kjernestyret – NSU NHHS
* Studentparlamentet ved UiT

### Ledere

* 1946 Rolf Evensen
* 1947 Birger Strømsvåg
* 1947–1948 Finn Valeur
* 1950 Jan Hallingskog
* 1953–1954 Thorvald Stoltenberg
* 1958 Arne Haugestad
* 1960 Ole Christian Lagesen
* 1961 Håvard Alstadheim
* 1962 Øistein Opdahl
* 1964 Erik Hoff
* 1965 Halvdan Skard
* 1966 Sigurd Gulbrandsen
* 1967 Helge Sønneland
* 1967-1968 Jon E. Glømmen
* 1968 Lasse Efskind
* 1969–1970 Ole Erik Yrvin
* 1972–1973 Bjørn Jaaberg Hansen
* 1974–1975 Gerd-Liv Valla
* 1975–1976 Per Magnus Mæhle
* 1976–1977 Harald Jarning
* 1978–1979 Sven Mollekleiv
* 1979–1980 Baard Meidell Johannesen
* 1980–1981 Tom Therkildsen
* 1981–1982 Jone Salomonsen
* 1984–1985 Lars Normann Mikkelsen
* 1988–1989 Torgeir Aarvaag Stokke
* 1989–1990 Arve Monsen
* 1990–1991 Turid Stubø Johnsen
* 1991–1992 Øystein Aasen Ramseng
* 1992–1993 Joar Flynn Jensen
* 1993–1994 Per Helge Måseide
* 1994–1995 Kathrine Vangen
* 1995–1996 Line Torvik
* 1996–1997 Christine M. Nilsen
* 1997–1998 Anne Haabeth Rygg
* 1998–1999 David Baum
* 1999–2000 Sigrun Aasland
* 2000–2001 Ine Saxvik
* 2001–2002 Trond Larsen
* 2002–2003 Kamil Azar
* 2003–2004 Trond Enger
* 2004–2006 Jørn A. Sund-Henriksen
* 2006–2007 Jens Maseng
* 2007–2008 Per Anders Langerød
* 2008–2009 Ingvild Reymert
* 2009–2010 Anne Karine Nymoen

### Generalsekretærer

I perioden 1968-1986 hadde skiftevis stillingene *organisasjonssekretær* og *økonomisekretær* den administrative og prokuratoriske funksjonen som kontorleder. Mellom 1986 og 2003 hadde sekretariatet flat struktur uten noen fast kontorleder, men en i Arbeidsutvalget (AU), som regel nestleder, hadde personalansvar. Økonomisekretær hadde prokura. Stillingene i sekretariatet skiftet navn fra *sekretær* til *konsulent* i 1996. Fra 2003 til 2009 hadde sekretariatet en *sekretariatsleder*, før *generalsekretær* igjen ble innført i 2009. 

* 1949 Erling Fjellbirkeland
* 1957-1962 Johan R. Ringdal
* 1962 Frode Omang
* 2009-2010 Trond Larsen

Se også
-------

* Norsk Studentorganisasjon

Referanser
----------

1. ↑  Stiftelsesmøte 22. – 25. april 2010 Arkivert 23. mai 2010 hos Wayback Machine. Norsk Studentunion.

Eksterne lenker
---------------

* NSUs hjemmeside
* SAIHs hjemmeside

|  |  |
| --- | --- |
| Oppslagsverk/autoritetsdata | Store norske leksikon
 |